סיכום פסטיבל הסרטים של חיפה 2020 על ידי יעקב קורי

האתגר היה לא פשוט: איך ניתן לקיים את פסטיבל הסרטים של חיפה בסוכות 2020 בעיצומו של סגר כשלא ניתן לצאת מהבית בשביל לעבוד, ללמוד, לבקר את המשפחה הקרובה, החברים; קל וחומר בשביל להשתתף בפסטיבל?

פסטיבל הסרטים של חיפה עמד במשימה בכבוד, כשהציג 70+ סרטים בזום באיכות טכנית ללא דופי ובאיכות אמנותית טובה, עם סרטים מאתגרים, לא שיגרתיים, מ- 30+ מדינות, שנתנו לצופה חוויה אינטלקטואלית לעילא.

היו ימים שהייתי צופה ביותר מחמישים סרטים מעשר בבוקר ועד אחרי חצות בשיכרון חושים שאתה משיג רק בפסטיבלי קולנוע, תיאטרון או קונצטרים, כשהשילוב של כמות ואיכות יוצרים מסה קריטית של התעלות רוחנית.

אך בצוק העיתים נאצלתי לוותר לאחרונה על ההילולה והסתפקתי רק בכמחצית הסרטים, שאילצו אותי ללכת על בטוח ולראות רק את המיטב. זה העלה את הממוצע, אך הפחית במימד החדשנות והסיכון בהפלגה למחוזות רחוקים.

וכמו ששני מספרים שליליים נותנים תוצאה חיובית דווקא מגיפת הקורונה איפשרה לי לצפות בבית כבימים ימימה בכל הסרטים שרציתי, כשמתחתי את זמני הפסטיבל בהתאם לאילוצים מתשע בבוקר עד עשר בלילה, ב- 3-11.10.

בגלל הסגר לא ניתן לבקר את המשפחה והחברים, אין הצגות וקונצרטים פרט לזום, ההרצאות במועדון טיקוטין בחיפה הן ממילא בזום וצפיתי כמתוכנן בחמש מהן על אומנות, הסטוריה, שנסונים, ספרות, צ'אוצ'סקו וישראל.

לקחתי לי חופשה של 9 ימים מכתיבת הספר על תרבות וחדשנות בפריז/צרפת/אירופה ואמריקה, בתקופה הגדולה והאהובה עלי ביותר 1820-1939, ממילא לא אסיים אותו השנה; וגם לא צפיתי כלל בטלויזיה וחדשות - רווח נקי.

מיצוי אופטימלי של פסטיבל כרוך בתכנון דקדקני, וכך תכננתי את חיי התרבותים והעסקיים (אך לא חיי הפרטיים), פסטיבלי הסרטים, הזמנתי 200 הרצאות לשנה, עשרות הצגות וקונצרטים בחיפה, וסמינרי תרבות ותיור בחו"ל.

קודם כל הזמנתי מינוי חופשי לפסטיבל על מנת שאוכל לצפות בכל סרט שארצה. בתכנון ראשוני הגעתי ל- 36 סרטים, פעמיים ח"י, אך נוספו עוד ועוד עד אשר הגעתי ל- 48 סרטים, זה יצר לי גודש, אך אלוהים גדול ונסתדר.

לזה יש להוסיף את 5 ההרצאות שכבר הוזמנו ומגיעים ל- 53 אירועי תרבות. החלטתי שאם יישאר לי זמן אראה בזום הצגה באתר ברודווי שאני מנוי בו ונגיע ל- 54, 3 X ח"י, אולי גם קונצרט הפילהרמונית, ונגיע לחמש-חמש.

ידעתי שלא אעמוד בתוכנית, כי תוכנית היא בסיס לשינויים, תמיד קורה משהו, אבל הפעם להפתעתי, הביצוע התנהל בדיוק בהתאם לתוכנית. זאת ועוד, גם קינחתי בקומדיה קלילה בטלויזיה (חתונה פשוטה) והגעתי ל- 56...

לא הרגשתי עייפות כי לא נאלצתי לרוץ מסרט לסרט, בלי זמן לאוכל ומנוחה. השנה, קיימתי הרבה הפסקות והייתי ער, עירני וקשוב במשך כל תשעת הימים מהבוקר עד הלילה. אבל, בעשר בלילה צנחתי על המיטה למנוחת הלוחם.

למעשה ראיתי כמעט את כל סרטי הפסטיבל וזה נדיר, כי בדרך כלל יש 200 סרטים, אבל הפעם היו שליש סרטים וכל הסרטים הפופולרים שיועלו אחרי הפסטיבל בקולנוע לא השתתפו בפסטיבל. היו רק סרטים "פסטיבליים" נטו!

וזה יצר אנומליה ללא תקדים. הדרך שלי לבחור סרטים היא בצפיה בטריילר ובאיסוף חומר על הסרט. נוסיף לכך את הפריזמה האישית שלי – העדפה לסרטים מצרפת, ביוגרפיות, במאים אהובים, גיוון מכל העולם, וכמובן איכות.

אני נותן ציון מראש לסרט ועל פי זה בוחר לראות קודם את העשיריות, אחר כך את ה- 9 וה- 8. בדרך כלל אני מגיע לאחוז דיוק של כ- 90% בין הציון שאני נותן לסרט לפני הסרט לציון שהוא מקבל, ללא קשר, לאחר הצפיה.

בגלל שהפסטיבל לא היה הפעם מסחרי כמעט ולא היו סרטים מארה"ב ומערב אירופה, וכמעט ולא היו סרטים של במאים ושחקנים ידועים. גם אם ראיתי 7 סרטים צרפתים, 5 מהם היו רטרוספקטיבה של אריק רוהמר האהוב עלי.

שאר הסרטים היו למעשה מיותר משלושים מדינות, עם קצת יותר סרטים מאיטליה, גרמניה, רוסיה וישראל. סרטים מכל 5 היבשות, כמעט כל ארצות אירופה, ברזיל, צ'ילה, בוליביה, יפן, סין, קוריאה, רואנדה, אוסטרליה...

אני קולע בול כשאני פועל באיזור המוכר של סרטים מצרפת, מערב אירופה וארה"ב, עם במאים ושחקנים ידועים, שמגיעים אחר כך להקרנות מסחריות. אבל הפעם הסרטים היו פסטיבליים מכל מדינות העולם ולכן פספסתי בגדול.

הגעתי לסטיות עצומות בקנה מידה סטטיסטי של 2-3 נקודות, סרטים שחשבתי שיהיו מעולים היו נוראים, וסרטים שכמעט ולא בחרתי התגלו כטובים ביותר. סרטים על פבלות, מקוסובו, טרנסג'נדרים ותיעוד היו 'דווקא' הכי טובים.

מה ש"הציל" אותי היה המינוי החופשי שאיפשר לי לראות כל סרט ולכן נשביתי בקסמם של סרטים שאחרת לא הייתי בוחר בהם בגלל צורך לברור. דיעות קדומות על סרטים ממדינות שכוחות אל ושכונות עוני הופרכו לחלוטין.

בפסטיבלים הקודמים כמעט ולא ראיתי סרטים מישראל כי ממילא כולם אחר כך בטלויזיה, אבל כיוון שהכל היה חופשי ראיתי 3 מעולים, "למרות" שהיו תיעודיים, סגנון שאיני מעדיף. כך הצטיינו גם סרטים מרואנדה ובולגריה.

נדהמתי כאשר בתכנון לא הייתה אף עשיריה, כי בשאר הפסטיבלים היו בתכנון עשיריות רבות – על קולט, מרקס, במאים ושחקנים אהובים. הפעם לא נמצא שום סרט שאני חייב לראות, אך בפועל היו... 7! והכי פחות צפויים...

מה הקריטריון שלי לעשיריה ולציון גבוה בכלל? הם לאו דווקא של האקדמיה לקולנוע או המבקרים – סרט שמרגש אותי עד דמעות, סרט פורץ דרך וחלוצי, סרט עם משחק ובימוי אדירים, סרט עם מסר מעורר מחשבה.

את בעית הגודש פתרה "היד הנעלמה" של אדם סמית, הכלכלן הדגול שנולד כמוני, ב- 5 ביוני, אך כמה מאות שנים קודם. מכיוון שהסרטים היו בזום ניתן היה לעשות להם "ברית" ולקצץ את הקטעים המשעממים בגרועים שבהם.

יחד עם זאת ראיתי לפחות חצי שעה עד שעה גם מהסרטים הכי גרועים והם היו מועטים מאוד. ונשאר לי זמן לראות את כל שאר הסרטים במלואם, אם כי בגלל אופיים הפסטיבלי, רובם היו בני כשעה וחצי, וכמה גם של שעה.

נתחיל מההרצאות של שעה וחצי כל אחת במסגרת מועדון תרבות של טיקוטין, שבמקום פרונטלית מועברות עכשיו בזום: 1. הרצאה על אמנות של דוד איבגי "דבר אלי בפרחים". 2. הרצאה על אמנות של דורון לוריא "זיופים באמנות". 3. הרצאה על שנסונים ופריז של אביב אמית "הסטוריה מוזיקלית של פריז". 4. הרצאה על ספרות של רוחמה אלבג "מבחר מהשירה העברית". 5. הרצאה על הסטוריה של אטילה שמפלבי "צ'אוצ'סקו הרודן הרומני".

מכיוון שביום האחרון (את הסרטים ניתן היה לראות גם 24 שעות אחרי תום הפסטיבל) נשארו לי כמה שעות חופשיות ראיתי באתר ברודווי את הקלסיקה – THE HUMAN VOICE BY JEAN COCTEAU WITH INGRID BERGMAN. ראיתי גם באתר של התזמורת הפילהרמונית הישראלית, עם מסיכות וריחוק חברתי בניצוחו של להב שני, את הסימפוניה הרביעית של צ'יקובסקי. בלילה כאמור ראיתי "חתונה פשוטה" בטלויזיה.

שבעת הסרטים שקיבלו עשר היו הסרטים שהכי ריגשו אותי, אם כי הם לאו דווקא היו הכי איכותיים ואמנותיים:

1. העיפרון, סרט רוסי, מורה בסיביר מנסה ליישם אידאלים של חינוך אל מול מציאות של אדישות לפשע ואלימות.

2. זאנה, אלבניה/קוסובו, על אישה מקוסובו שלא יכולה ללדת בעקבות טראומות המלחמה. הכי רחוק מהוליווד...

3. לולה, סרט בלגי על צעיר טרנסג'נדר שאביו לא מסוגל להשלים עם זה. אנושי ומרגש, עם הבנה לשונה מאיתנו.

4. לעזוב את גן עדן, סרט תיעודי ישראלי מפתיע במקוריות שלו על משפחה ברזילאית, שבט, שמגלה את יהדותה.

5. סיפור סתיו, סרט צרפתי מבריק ומעורר מחשבה משנת 1998, טוב מרוב סרטי הבמאי הצרפתי אריק רוהמר.

6. על כיסא הבמאי יושבת אישה, סרט תיעודי ישראלי, מרגש וערוך בצורה מעולה, תוך גילוי אמפתיה לחלוצות.

7. פסיפיקדו, סרט ברזילאי על פבלות, פשע ועוני, א פריורי סרט 'תועבה', אך משאיר אותך נפעם מהבימוי הנפלא.

הפערים בציונים בין הביצוע לתכנון היו לפי הסדר – 2, 3, 3, 3, 2, 3, 3, סה"כ 19 נקודות על 7 סרטים, פער סטטיסטי עצום של כמעט 3, שמעולם לא היה לי עד כה בפסטיבלים. למעשה, פרט להעיפרון וסיפור סתיו, שקיבלו בתכנון 8 והיה סיכוי שאראה אותם כי הם יותר סרטים "מקובלים", כי קודם אני רואה עשיריות, אח"כ 9, אח"כ 8 ולעיתים נדירות גם 7, קרוב לודאי שהייתי מחמיץ 5 מהסרטים הכי טובים בפסטיבל שקיבלו 10 בשעה שבתכנון קיבלו רק 7. כי הם לא מפורסמים, דלי תקציב, אם כי פסיפיקדו זכה בפרס הסרט הטוב בפסטיבל סן סבסטיאן.

9 הסרטים שקיבלו 9 היו אף הם סרטים טובים מאוד, אם כי פחות מפתיעים ויותר שיגרתים מהסרטים שקיבלו 10:

1. אהבת אחר הצהריים, סרט צרפתי מ- 1972 של הבמאי הצרפתי אריק רוהמר. הרבה ברברת, אך אוירה קסומה.

2. אירינה, סרט בולגרי, מפתיע באיכויות האנושיות על דילמות אם פונדקאית לבעל נכה, פערי מעמדות, אימהות.

3. גלות, סרט גרמני על הרגשת הניכור של עובד מקוסובו, מצד העבודה, האישה, החברה, מה אמיתי ומה מדומה?

4. הגאולה של פאני ליי, בריטניה, בימי קרומוול, על ערכי מוסר ומתירנות, צביעות וחופש דיעה, מעורר מחשבה.

5. הגבירה של הנילוס, רואנדה/צרפת, נערות בבית ספר קתולי, על גזענות בין שבטית, סרט חזק, מפתיע ומרשים.

6. השלאגר, סרט צרפתי עם קאד מראד המביים את מחכים לגודו עם אסירים המציגים לקהל הרחב. שנון ותרבותי.

7. כל הסוסים הקטנים היפים, סרט יווני על משפחה שחוותה טרגדיה וחיה חיים מדומים במציאות אלטרנטיבית.

8. מסע של חורף, סרט תיעודי דני על יהודי שהשתתף בתזמורת יהודית עד שיא המלחמה והצליח לברוח בזמן.

9. פינוקיו, סרט איטלקי מקסים עם רוברטו בניני, על פינוקיו, אך עם הרבה תובנות על החוק, העסקים, החברה.

הפערים פה היו לפי הסדר: 1, 3, 2, 0, 1, 1, 1, 1, 0. למעשה רק הסרט הבולגרי הפתיע בהרבה וגם הסרט גלות. סך הפערים הם אם כן 10 עבור 9 סרטים, ציון 1 בממוצע, פער יחסית קטן, אך רוב הסרטים היו בהתאם לתכנון. סך הכל אם כן 16 סרטים, שהם שליש מהסרטים שראיתי, קיבלו את הציון 10 או 9. בספטיבלים קודמים זה יותר.

הסרטים שקיבלו 8 היו (הפער בין סוגריים): 1. אבינו, איטליה, (1), 2. אודישן, גרמניה (0), 3. אישה מבוגרת, דרום קוריאה, (1), 4. בין הערביים, ליטא/לטביה, (2), 5. דאו.נטשה, גרמניה/רוסיה, (0), 6. הכנסיה, סרט תיעודי ישראלי, (0), 7. הלילה שלי אצל מוד, סרט צרפתי של אריק רוהמר מ- 1969, (1), 8. לא תשנא, איטליה, (1), 9. שן בינה, סין, (0). סה"כ 9 סרטים טובים עם פערים של 6, כלומר פער של פחות מ- 1, קלעתי בול בקטגוריה זו.

הסרטים שקיבלו 7 היו (הפער בין סוגריים): 1. א' זה אושר, אוסטרליה, (1), 2. גבולות רחוקים, רוסיה/קירגיזסטאן, (0), 3. הכנות להיות יחד לזמן בלתי ידוע, הונגריה, (2), 4. האף או הקונספירציה של החלוצים, סרט מצויר רוסי, (1), 5. הברך של קלייר, סרט צרפתי של אריק רוהמר מ- 1970, (2), 6. החמור, המאהב ואני, צרפת, (2), 7. לבן על לבן, ספרד/צ'ילה, (1), 8. מארה, שווייץ/קרואטיה, (1), 9. ערבה, טורקיה, (0), 10. פולין על החוף, צרפת – אריק רוהמר במאי – 1983, (1), 11. צ'רטר, שוודיה, (2), 12. קונטורה, יפן, (1), 13. שירים של דיכוי, תיעודי מדנמרק/צ'ילה, (0). סה"כ 13 סרטים כמעט טובים עם פערים של 14, כלומר בממוצע 1. בקטגוריה זו של הסרטים הטובים והכמעט טובים (8, 7) יש 22 סרטים עם פער ממוצע של פחות מ- 1. זו היא הקטגוריה הגדולה ביותר ודי קלעתי בבחירות שלי, אם כי בפסטיבלים אחרים הקטגוריה הרבה יותר קטנה.

הסרטים שקיבלו 6 היו (הפער בין סוגריים): 1. אחותי הקטנה, שווייץ, (2), 2. ג'מבו, צרפת/לוקסמבורג, (1), 3. דיגר, יוון, (2), 4. העדות, סרט תיעודי מארה"ב, (2), 5. מקס ריכטר – שינה, תיעודי - בריטניה, (2), 6. משהו יפה נותר מאחור, תיעודי - דנמרק, (2). סה"כ 6, פער 11. חלק מהסרטים היו כל כך משעממים שקפצתי עד לקטעים יותר משמעותיים בסרט, אך ראיתי מהם מסה קריטית על מנת לחוות דיעה על הסרט. בשלושת הסרטים הראשונים אתה מבין את כוונת המשורר כבר בהתחלה, למשל צעירה המאוהבת במכונה, והסרט חוזר על עצמו לעייפה. סרט השינה כשמו כן הוא קונצרט של 8 שעות שבו הצופים נרדמים וכך גם צופי הסרט... אך כולם תפלים.

הסרטים שקיבלו 5 היו (הפער בין סוגריים): 1. העולם כחול כתפוז, סרט תיעודי מאוקראינה, (3), 2. סיפורים רעים, איטליה, (3), 3. שמות הפרחים, בוליביה/קטאר, (2). סה"כ 3, פער 8. אלה ממש סרטים גרועים, תת רמה.

הסרט שקיבל 4 היה (הפער בין סוגריים): 1. זו לא קבורה זו תחיה, לסוטו/דרום אפריקה, (2). סה"כ 1, פער 2. סרט זה זכה לכבוד המפוקפק להיות הסרט הגרוע ביותר לדעתי בפסטיבל, גם משעמם וגם עשוי רע. סרט אפריקאי או של מדינה קטנה הוא בדרך כלל דל תקציב ומתקשה להתמודד עם סרטים אירופאיים, אך דווקא הסרט מרואנדה קיבל 9 וסרט מקוסובו קיבל 10, כך שלא מדובר בדיעות קדומות. כולם היו בני, מכל הדתות, הגזעים, המגדרים והמדינות, מוסלמים, אפריקאים, טרנסג'נדרים, העצמה נשית, שכונות עוני... יש לי הרבה אמפתיה למיעוט נרדף באפריקה, לטרנסג'נדר הדורש שיכירו בהעדפותיו, לנשים שמביימות סרטים, לשוכני פבלות, אבל יש לי כנראה דיעות קדומות למתאהבות במכונות, לקונצרטים של 8 שעות על שינה, ולסרטים נדושים ומשעממים העשויים רע.

בקטגורית הסרטים הגרועים – מספיק ובלתי מספיק, 6, 5, 4 – 10 סרטים עם פער 21, כלומר יותר משני ציונים בממוצע, שזו סטיה גדולה מאוד – אכזבה ניכרת לעומת מה שצפיתי, הפתעה לרעה, לעומת ההפתעה לטובה ב- 10.

סה"כ אם כן 48 סרטים מ- 36+ מדינות (בגלל הפקה משותפת של מספר מדינות לא כללתי יותר משתיים לסרט, אבל היו גם מסרביה, צ'כיה וכו'). למרות שא פריורי זה נראה אחרת, מניתוח מדוקדק של התוצאות מתברר כי ברוב הסרטים לא היו פערים ניכרים בין התכנון לביצוע. בכלל הסרטים שקיבלו את הציונים 9, 8, 7, הפער הממוצע הוא פחות מ- 1. רק בשבעת הסרטים המצוינים שקיבלו 10 הפער הממוצע הוא כמעט 3 ובעשרת הסרטים הגרועים שקיבלו 6, 5, 4, הפער הממוצע הוא יותר מ- 2. כלומר בשני שלישים מהסרטים קלעתי כמעט בול עם פער ממוצע של פחות מ- 1, ואילו בשליש מהסרטים – הכי טובים והכי גרועים - היה הפער הממוצע בין 2 ל- 3.

ומה לגבי הציון הממוצע שהיה בפסטיבלים הקודמים בין 8 ל- 9? הפעם הוא היה נמוך בצורה משמעותית מבעבר:

7 סרטים עם 10 = 70, 9 סרטים עם 9 = 81, 9 סרטים עם 8 = 72, 13 סרטים עם 7 = 91, 6 סרטים עם 6 = 36, 3 סרטים עם 5 = 15, 1 סרט עם 4 = 4. סה"כ 48 סרטים עם 369, ובממוצע – 7.7. זהו ממוצע נמוך משמעותית מהממוצע בפסטיבלים קודמים, אך בהתחשב באילוצים שהוזכרו לעיל, זה היה פסטיבל טוב ומוצלח.

אחרית דבר

על מנת להמחיש עד כמה הטעם שלי שונה מהטעם של האקדמיה, חבר השופטים והמבקרים, הסרט הטוב ביותר של הפסטיבל נבחר להיות "זו לא קבורה זו תחיה", שאני בחרתי כסרט הגרוע ביותר בפסטיבל. יש לעיתים התחנפות הנובעת אולי מרגשי אשמה, מתקינות פוליטית, מ- BON TON באקדמיה, עם העדפה מתקנת לאפריקה, לשחורים בארצות הברית, ללהט"בים, לעולם השלישי העני. לא ניתן להאשים אותי בדיעות קדומות, כאשר נתתי את הציונים הטובים ביותר לסרט על טרנסג'נדר, לסרט על מוסלמית בקוסובו, לסרט על פבלות בריו, לסרט מרואנדה, לסרט על היפים, לסרט על העצמה נשית, לסרט על אסירים, לסרט על מתירנות מינית, לסרט על אישה הנלחמת מלחמה חסרת סיכוי כנגד הפושעים המושחתים והאדישות בכפר נידח בסיביר, לסרטים נגד גזענות, פערי מעמדות... אז אני מרשה לעצמי לחלוק על החלטת השופטים, כי לפני הכל מדובר בסרט גרוע, עשוי רע, משעמם, ההיפך מנימוקי השופטים. עצוב לקרוא לסרט עלוב זה אחד משיאי הקולנוע האפריקאי, כאשר דווקא הסרט הטוב ביותר בתוכנית הלימודים שלי על אתיקה בעסקים היה הסרט מסנגל "צבועים" שהייתי היחידי לכלול בתוכנית ולהקנות לסטודנטים שלי את האהבה לסרטים אפריקאים כסרטים הכי אוטנטנים, נוגעים ללב ומשכנעים.

**הזוכים בתחרות כרמל בפסטיבל הסרטים ה-36**

**חבר השופטים:**יו"ר: מוחסן מח'מלבאף (איראן-במאי, תסריטאי ומפיק), מריאטה רייזנביק (הולנד- מנהלת שותפה, פסטיבל הסרטים הבינ"ל, ברלין), יאיר רוה  (ישראל - מבקר קולנוע ותסריטאי),  הגר בן אשר (ישראל – במאית, תסריטאית ושחקנית), אלסנדרו ראחה (מייסד ומנהל Festival Scope), עילית זקצר  (ישראל -במאית ותסריטאית), יובאן מריאנוביץ' (מנהל אירועי התעשייה פסטיבל סרייבו)

**פרס כרמל לסרט הטוב ביותר - "זו לא קבורה, זו תחיה"**

**במאי: למהאנג ג'רמיה מוזסה, לסוטו, דרום אפריקה, איטליה 2019**

מנימוקי השופטים: "סרט פיוטי זה, הדהים אותנו בשימוש המרהיב שהוא עושה בדימויים חזותיים, מילים וצלילים - זהו  אחד משיאי הקולנוע האפריקני. סיפורה של אישה הלוחמת מלחמה חסרת סיכוי כנגד השלטונות כדי להציל את כפרה, זהו סיפור התבגרות, אך כזה העוסק בגיל מבוגר. החזון המקורי של הסרט כישף אותנו ונגע בנו עמוקות."

אבל לפני שאני משתלח נגד השופטים, האקדמיה והביקורת, מתברר שבתחרות השניה (היו רק 3 השנה, אך השלישית היא לסרט הקצר, אבל לא ראיתי סרטים קצרים) קלעתי בול והסרט התיעודי הטוב ביותר היה דווקא הסרט שקיבל אצלי 10 ובחרתי בו כאחד הסרטים הטובים ביותר "לעזוב את גן עדן" ואני מזדהה לחלוטין עם נימוקי השופטים שיובאו להלן. מסקנה נוספת לסאגה זו של פסטיבל הסרטים – אין לקבוע מסמרות, לא להיות מקובע, עם דיעות קדומות, קביעות נחרצות, הייה פתוח לנושאים חדשים, לתרבויות שאתה לא מכיר, לדיעות המנוגדות לדיעותיך. ובהקשר יותר עכשווי: אל תהיה פונדמנטליסט, לא בעד ביבי ולא נגד ביבי, לא תשנא כדברי אחד מסרטי הפסטיבל, לא לפונדמנטליזם חרדי, אנטי אקולוגי, איסלאמי, שמאלני עם מנטרות פשטניות נגד הכיבוש ובעד שלום עכשיו, של המנהיגות הערבית בישראל התומכת בזכות השיבה, מגלה אמפתיה ל"מאבק הלגיטימי" ובמרומז להתנגדות אלימה לכיבוש, של הניאו ליברלים הרוצים להחזיר אותנו לימי דיקנס עם פערים עצומים וריכוז מרבית העושר בידי המאיון העליון, של המשיחיים הרוצים את בית המקדש, של המנהיגים הפופוליסטים.

תתמוך בדרך הביניים ולא בקיצוניות, כדברי אריסטו, דון לגופו של עניין ולא לגופו של אדם, כדברי סוקרטס, תבין את המורכבות של הבעיות לפני שאתה קובע דיעה, לא דרך ציוצים בטוויטר או סיסמאות של "מושחתים נמאסתם" או "ביבי מלך ישראל", בלי הכללות של טרור הוא טרור, תעשה בידול של טרור איסלאמי הנתמך על ידי מדינות וגורם למוות של מיליונים לטרור נתעב של יהודים שרצח בכל שנות המדינה עשרות קורבנות ערביים ומוקע על ידי השלטונות וכמעט כל האוכלוסיה. תתאגד סביב המשותף לתושבי המדינה, ל- 99% האזרחים, ואל תיתפס למנטרות שכמעט ואף אחד לא דבק בהם, למעט אחוז מזערי, עיתון שיטנה, וכמה דינוזאורים מהאליטות שאבד עליהם הכלח, אל תעריץ הערצה עיוורת ולקקנית את המנהיג ותצדיק כל גחמה היוצאת מבלפור. הייה בעד פלורליזם, דמוקרטיה אבל לא פלוטוקרטיה, צדק חברתי אבל עידוד מריטוקרטיה, כיבוד מסורת אך לא על חשבון חיי בטלה והשתמטות. את כל אלה כתבתי בספריי, מאמריי, הרציתי בקורסים ובהרצאות וניתן לקרוא עליהם באתר שלי – תרבות - קולנוע, תיאטרון וספרות, אתיקה, כלכלה, מדינאות. תפעל למען איכות ומשמעות חיים, חיי תרבות, לחפצי החיים!

# הזוכים בתחרות הישראלית לקולנוע תיעודי בפסטיבל הסרטים ה-36

**חבר השופטים:** איתמר חן (במאי דוקומנטרי), ברק הימן (במאי ומפיק דוקומנטרי), ישראלה שאער מעודד (במאית), טל רבינר (עורכת)

# לעזוב את גן עדן" הוא זוכה פרס הסרט התיעודי הטוב ביותר, בסך 40,000 ₪

**בימוי: עופר פריימן, הפקה: דיויד נוי, יורם עברי**

מנימוקי השופטים: "אפוס תיעודי רחב יריעה שמשרטט באנושיות ובמבט אוהב וסקרן את היווצרותו והתפוררותו של חלום אוטופי, פראי ושנוי במחלוקת - קומונה משפחתית בלב יער ברזילאי מרהיב ביופיו. סרט נפלא שצולם, נערך ובוים בכישרון רב אשר אינו מפסיק להפתיע, לרגש ולהאיר שאלות של זהות אישית יהודית וקהילתית תוך שהוא נוגע בנושאים אוניברסליים מרתקים של יחסים משפחתיים, פטריארכליות בעולם מודרני, מתח בין טבע וקדמה ומנעד רחב של השקפות עולם אינדיבידואליסטיות ואקזיסטנציאליסטיות"

ד"ר יעקב קורי

דוא"ל: coryj@zahav.net.il או coryj2@gmail.com

אתר: [businessethicscory.com](http://www.businessethicscory.com/) או [businessethics.co.il](http://www.businessethics.co.il/)

[Wikitia](https://wikitia.com/wiki/Jacques_Cory), [Wikipedia](http://www.businessethicscory.com/Wikipedia_Jacques_CoryDRAFT2.docx)/draft, [LinkedIn](https://www.linkedin.com/in/jacques-cory-a082988/), [Facebook](https://www.facebook.com/jacques.cory/about_details)